作者:無名氏
標題:女冠子
內容:同雲密佈。撒梨花、柳絮飛舞。樓臺誚似玉。向紅爐暖閣院宇。深庭廣排筵會，聽笙歌猶未徹，漸覺輕寒，透簾穿戶。亂飄僧舍，密灑歌樓，酒帘如故。想樵人、山徑迷蹤路。料漁人、收綸罷釣歸南浦。路無伴侶。見孤村寂寞，招颭酒旗斜處。南軒孤雁過，嚦嚦聲聲，又無書度。見臘梅、枝上嫩蕊，兩兩三三微吐。